רניי אליס גולדסברי

**רניי אליס גולדסברי** (באנגלית: **Renée Elise Goldsberry**; נולדה ב-2 בינואר 1971) היא שחקנית וזמרת אמריקאית הידועה בעיקר בזכות גילום דמותה במקור של אנג'ליקה סקיילר במחזמר "המילטון". על תפקיד זה זכתה בפרס טוני לביצוע הטוב ביותר על ידי שחקנית משנה במחזמר, בפרס דרמה דסק לשחקנית המשנה הטובה ביותר ובפרס גראמי לאלבום המחזמר הטוב ביותר.

## ביוגרפיה
### ראשית חייה והשכלה
גולדסברי נולדה בסן חוזה, קליפורניה וגדלה ביוסטון, טקסס ובדטרויט, מישיגן. היא השנייה מבין ארבעה ילדים, לה שלושה אחים. אמה של גולדסברי פסיכולוגית ארגונית  ואביה כימאי ופיזיקאי. מגיל צעיר נחשפה למוזיקה, ובגיל שמונה הוריה רשמו אותה לבית הספר הבין-לאומי למשחק ביוסטון.

בשנת 1993 סיימה את לימודיה בקולג' לאמנויות  באוניברסיטת קרנגי מלון, וקיבלה תואר BFA.

בשנת 1997 סיימה את לימודיה בבית הספר למוזיקה ע"ש תורנטון  באוניברסיטת דרום קליפורניה, וקיבלה תואר MM בלימודי ג'אז.

### קריירה
#### 1997–2010
בין השנים 1997–2002, גולדסברי גילמה מגוון דמויות בארבעים וארבעה פרקים בסדרת הטלוויזיה "אלי מקביל".

בין השנים 1999–2007 גילמה את אוונג'לין ויליאמסטון באופרת הסבון "One Life to Live". על תפקיד זה הייתה מועמדת לשני פרסי NAACP Image, לשני פרסי אמי לבידור בשעות היום, וזכתה בפרסי Soap Opera Digest למשולש אהבה אהוב.

בשנת 2001 גילמה את ג'סיקה בסרט "פלקו והירש", ואת ניקול בסרט "הכל אודותיך", שעבורו גם כתבה שירים לפסקול הסרט.

בשנת 2002, היא גילמה את חברת הצוות קלי בפרק "Vox Sola" בסדרת הטלוויזיה "מסע בין כוכבים: אנטרפרייז".

בשנת 2005 גילמה את סילביה בהפקה המחודשת של המחזה "שני אדונים מוורונה", אשר הועלתה בתיאטרון דלקורט, סנטרל פארק.

בין השנים 2005–2006 גילמה את נטי בהפקה המקורית של המחזמר "הצבע ארגמן" בברודוויי, המבוסס על ספר בעל אותו שם מאת אליס ווקר. ההפקה הועלתה בתיאטרון ברודוויי.

בשנת 2007 גילמה את ג'נבייב קסטגנט בהפקת המחזמר "אשת האופה", מאת סטיבן שוורץ, אשר הועלתה בתיאטרון יורק.

בשנת 2008 גילמה את פייג'ט בשני פרקים בסדרת הטלוויזיה "חזרתה של איזבל ג'יימס". באותה שנה גילמה את מימי מארקז בהפקת המחזמר "רנט" אשר הועלתה בתיאטרון נדרלנדר. כמו כן, הופיעה בהסרטה של אותה הפקה, אשר הופצה כסרט טלוויזיה.

בשנת 2010, היא גילמה את לין פיליפס בפרק "Big Whoop" בסדרת הטלוויזיה "רופא להשכיר", ואת אלן סמואל בפרק "Company Man" בסדרת הטלוויזיה "צווארון לבן". בין השנים 2010–2016 גילמה את ז'נבה פיין בסדרת הטלוויזיה "האישה הטובה".

#### 2011–2019
בשנת 2011, גולדסברי גילמה את קייט בהפקה המקורית של המחזה "אנשים טובים" בברודוויי, אשר הועלתה בתיאטרון סמואל ג'יי. פרידמן, לצד פרנסס מקדורמנד וטייט דונובן. על תפקיד זה הייתה מועמדת לפרס מעגל המבקרים החיצוני. באותה שנה הייתה אחת המבצעות בהפקת הקומדיה "עמל אהבה לשווא" אשר הועלתה בתיאטרון הציבורי.

בשנת 2012 גילמה את סיליה בהפקת הקומדיה "כטוב בעיניכם" אשר הועלתה בתיאטרון הציבורי.

בשנת 2013 השתתפה בתפקיד אוליביה וורן בשלושה פרקים בסדרת הטלוויזיה "המעקב", ואת מרתה מרון בפרק "Beautiful Frame" בסדרת הטלוויזיה "חוק וסדר: מדור מיוחד". באותה שנה גילמה את הת'ר בהפקת המחזמר "I'm Getting My Act Together and Taking It on the Road" אשר הועלתה בניו יורק סיטי סנטר.

בשנת 2014, היא שבה לגלם את מרתה מרון בשני פרקים בסדרת הטלוויזיה "חוק וסדר: מדור מיוחד", ואת מורגן הוגו בפרק "Blackbird" בסדרת הטלוויזיה "הסקס של מאסטרס". באותה שנה גילמה את אנג'ליקה סקיילר בהפקת הסדנא של המחזמר "המליטון" אשר הועלתה בפרויקט רחוב 52.

בשנת 2015 גילמה את קים בסרט "אחיות", ואת קורטני אוסטין בפרק "Shedonism" בסדרת הטלוויזיה "יאנגר". באותה שנה שבה לגלם את אנג'ליקה סקיילר בהפקה המקורית של המחזמר "המילטון" באוף ברודוויי, אשר הועלתה בתיאטרון הציבורי. בין השנים 2015–2016 שבה לגלם את אנג'ליקה סקיילר בהפקה המקורית של המחזמר "המילטון" בברודוויי, אשר הועלתה בתיאטרון ריצ'רד רודג'רס, לצד לין-מנואל מירנדה, לסלי אודום ג'וניור, פיליפה סו ודויד דיגס. על תפקיד זה זכתה בפרס דרמה דסק, בפרס לוסיל, בפרס טוני, בפרס בחירת הקהל של Broadway.com, ובפרס גראמי לצד צוות שחקני המחזמר.

בשנת 2017, היא גילמה את מיסטי הולוויי בפרק "Gamble Everything" בסדרת הטלוויזיה "גט-דאון". כמו כן, גילמה את הנרייטה לאקס בסרט הטלוויזיה "חיי הנצח של הנרייטה לאקס".

בשנת 2018 גילמה את סלנה איזרד בסרט "הבית עם השעון המסתורי", ודיבבה את דאהבו בפרק "הזברה הזהובה" בסדרת הטלוויזיה "משמר האריות".

בין השנים 2018–2020 גילמה את קלקריסט פלקונר בשמונה עשר פרקים בסדרת הטלוויזיה "פחמן משודרג".

בשנת 2019 גילמה את קתרין בסרט "גלים", ושבה לדבב את דאהבו בפרק "ביקורה של המלכה" בסדרת הטלוויזיה "משמר האריות".

בין השנים 2019–2021 דיבבה את גברת שום מקום בארבעים ושמונה פרקים בסדרת הטלוויזיה "Fast & Furious Spy Racers".

#### 2020–הווה
בשנת 2020, גולדסברי הופיעה בתפקיד אנג'ליקה סקיילר בסרט "המילטון", שהוא הסרטה של המחזמר משנת 2016 אשר הופצה בדיסני+. על תפקיד זה הייתה מועמדת לפרס אמי לבידור בפריים טיים. באותה שנה גילמה את אווה פרייס בשלושה פרקים בסדרת הטלוויזיה "הפלייליסט של זואי".

בשנת 2021 הופיעה בהופעת קמע כאגדת "סאנדיי" בסרט "טיק, טיק... בום!". באותה שנה דיבבה את ווטרביי בשבעה פרקים בסדרת הטלוויזיה "עולם הקנטאורים".

בין השנים 2021–2024 גילמה את ויקי רוי בסדרת הטלוויזיה "בנות לנצח". על תפקיד זה הייתה מועמדת פעמיים לפרס TCA, ולפרס איגוד מבקרי הקולנוע האמריקאי.

בשנת 2022 גילמה את סלן בסרט "הכל אפשרי". באותה שנה דיבבה את רוקסי בתשעה עשר פרקים בסדרת הטלוויזיה "יוריקה!", וגילמה את מאלורי בוק בחמישה פרקים בסדרת הטלוויזיה "שי-האלק: עורכת דין בשירות החוק", מבית דיסני+.

בשנת 2023, היא גילמה את פרוספרו בהפקת המחזה "הסערה" באוף ברודוויי, אשר הועלתה בתיאטרון הציבורי.

בשנת 2024 יצא הסרט התיעודי "Satisfied", על החיים והקריירה שלה. הקרנת הבכורה העולמית של הסרט התקיימה בפסטיבל הסרטים טרייבקה באותה שנה. כמו כן, גילמה את סלסט סימונס בסרט "דרך אלבני", ודיבבה את קולין וויד בסרט "הגרינים בעיר הגדולה הסרט: חופשה בחלל". באותה שנה הייתה אחת המבצעות בהפקה המקורית של המחזה הקומי "All In: קומדיה על אהבה" בברודוויי, אשר הועלתה בתיאטרון יוסטון.

### חיים אישיים
בדצמבר 2002, נישאה לאלכסיס ג'ונסון. לזוג בן. בשנת 2014 אימצו בת מאתיופיה.

## פילמוגרפיה
### קולנוע

### טלוויזיה

## תיאטרון

**מודגש** – הפקת ברודוויי

## דיסקוגרפיה

## פרסים ומועמדויות

## קישורים חיצוניים

* רניי אליס גולדסברי, באתר Internet Broadway Database
* רניי אליס גולדסברי, באתר IMDb
* רניי אליס גולדסברי, באתר Broadway.com
* רניי אליס גולדסברי, באתר Playbill
* רניי אליס גולדסברי, באתר BroadwayWorld

## הערות שוליים

קטגוריה:שחקני מחזות זמר
קטגוריה:שחקניות תיאטרון אמריקאיות
קטגוריה:אמריקאיות שנולדו ב-1971
קטגוריה:שחקניות קולנוע וטלוויזיה אמריקאיות
קטגוריה:אישים זוכי פרס דרמה דסק
קטגוריה:זוכי פרס טוני: שחקניות